(11)

l-Artikoli 18, 19 u 20 huma sostitwiti b'dan li ġej: “Artikolu 18 Trasparenza tar-regoli tal-aċċess 1. Applikazzjoni għar-reġistrazzjoni bħala repożitorju tat-tranżazzjonijiet għandha tinkludi l-informazzjoni li ġejja: (a) il-politiki u l-proċeduri li abbażi tagħhom it-tipi differenti ta' utenti jirrapportaw u jaċċessaw id-data f'repożitorju tat-tranżazzjonijiet, inkluż kull proċess li l-utenti rilevanti jistgħu jkunu jeħtieġu sabiex jaċċessaw, jikkonsultaw jew jimmodifikaw l-informazzjoni miżmuma mir-repożitorju tat-tranżazzjonijiet; (b) kopja tat-termini u l-kundizzjonijiet li jiddeterminaw id-drittijiet u l-obbligi tat-tipi differenti ta' utenti fir-rigward tal-informazzjoni miżmuma mir-repożitorju tat-tranżazzjonijiet; (c) deskrizzjoni tal-kategoriji differenti ta' aċċess disponibbli għall-utenti; (d) il-politiki u l-proċeduri tal-aċċess li abbażi tagħhom il-fornituri ta' servizzi oħrajn jista' jkollhom aċċess nondiskriminatorju għall-informazzjoni miżmuma mir-repożitorju tat-tranżazzjonijiet meta l-kontropartijiet rilevanti jkunu taw il-kunsens bil-miktub, volontarju u revokabbli tagħhom; (e) deskrizzjoni tal-mezzi u l-mekkaniżmi li jintużaw mir-repożitorju tat-tranżazzjonijiet sabiex jiddivulga pubblikament informazzjoni dwar l-aċċess għal dak ir-repożitorju tat-tranżazzjonijiet. 2. L-informazzjoni msemmija fil-punti (a), (b) u (c) tal-paragrafu 1 għandha tiġi speċifikata għat-tipi ta' utenti li ġejjin: (a) l-utenti interni; (b) il-kontropartijiet li jirrapportaw; (c) l-entitajiet li jissottomettu r-rapporti; (d) l-entitajiet responsabbli għar-rapportar; (e) il-kontropartijiet li ma jirrapportawx; (f) il-partijiet terzi li ma jirrapportawx; (g) l-entitajiet elenkati fl-Artikolu 81(3) tar-Regolament (UE) Nru 648/2012; (h) tipi oħrajn ta' utenti, fejn applikabbli. Artikolu 19 Verifika tal-kompletezza u l-korrettezza tad-data Applikazzjoni għar-reġistrazzjoni bħala repożitorju tat-tranżazzjonijiet għandha tinkludi l-informazzjoni li ġejja: (a) il-proċeduri għall-awtentikazzjoni tal-identità tal-utenti li jaċċessaw ir-repożitorju tat-tranżazzjonijiet; (b) il-proċeduri għall-verifika tal-kompletezza u l-korrettezza tad-derivattivi rrapportati lir-repożitorju tat-tranżazzjonijiet; (c) il-proċeduri għall-verifika tal-awtorizzazzjoni u l-permess tal-IT tal-entità li tirrapporta f'isem il-kontroparti tar-rappurtar; (d) il-proċeduri għall-verifika li s-sekwenza loġika tad-dettalji tad-derivattivi rrapportati tinżamm f'kull ħin; (e) il-proċeduri għall-verifika tal-kompletezza u l-korrettezza tad-dettalji tad-derivattivi rrapportati; (f) il-proċeduri għar-rikonċiljazzjoni tad-data bejn ir-repożitorji tat-tranżazzjonijiet fejn il-kontropartijiet jirrapportaw lil repożitorji tat-tranżazzjonijiet differenti. (g) Il-proċeduri għall-għoti ta' rispons lill-kontropartijiet tad-derivattivi jew lil partijiet terzi li jirrapportaw f'isimhom, dwar il-verifiki mwettqa skont il-punti (a) sa (e) u l-eżiti tal-proċess tal-proċess ta' rikonċiljazzjoni skont il-punt (f). Artikolu 20 Politika tal-ipprezzar trasparenti Applikazzjoni għar-reġistrazzjoni bħala repożitorju tat-tranżazzjonijiet ikun fiha deskrizzjoni ta': (a) il-politika tal-iprezzar tal-applikant, inkluż kwalunkwe roħs u ribass u l-kundizzjonijiet biex wieħed jibbenefika minn dan it-tnaqqis; (b) l-istruttura tat-tariffi sabiex jiġi pprovdut kwalunkwe servizz ta' repożitorju tat-tranżazzjonijiet u servizzi anċillari, inkluż il-kost stmat tas-servizzi ta' repożitorju tat-tranżazzjonijiet u tas-servizzi anċillari, flimkien mad-dettalji tal-metodi li jintużaw sabiex jiġi kontabilizzat il-kost separat li l-applikant jista' jġarrab meta jipprovdi servizzi ta' repożitorju tat-tranżazzjonijiet u servizzi anċillari; (c) il-metodi li jintużaw sabiex l-informazzjoni ssir pubblikament disponibbli għat-tipi kollha ta' utenti, inkluża kopja tal-istruttura tat-tariffi, li fiha s-servizzi ta' repożitorju tat-tranżazzjonijiet u s-servizzi anċillari jkunu sseparati.”;